Propagandarünnak Litsmetsast – Propastop
05.11.2018
Eelmine nädal tõi kaasa propagandajuhtumi, kus politsei teade mälestusmärgi sodimisest Võrumaal kasvas Kremli meediamasina süüdistusteks Eesti suunal.
Sündmuste kronoloogia on järgmine:
Pühapäeval, 28. oktoobril avastab politsei, et Võrumaal Antsla vallas Litsmetsa külas on aerosoolvärviga rikutud II maailmasõjas hukkunute hauakivi. Sellest antakse teada politsei registreeritud sündmuste rubriigis teisipäeva, 30. oktoobri hommikul.
Teisipäeval kirjutab juhtumist Lõuna-Eesti Postimees ja kell 14.12 avaldab uudise venekeelne Postimees. Lisatud pildil paistab, et teisipäeva lõunaks on mälestusmärk puhastatud. Pildilist kujutist soditud objektist liikvel pole.
Sama päeva jooksul levib uudis idanaabri meedias kiiresti. Pole täpselt aru saada, millisest uudisest levi alguse saab, sest lood vassivad kuupäevade ja allikatega. Juhtumist annavad teada TASS, RIA Novosti, TVZvezda, propagandaportaalid Sputnik, RT, Rubaltic jt. Lisandub propagandistlikke värve:
– Sodimise asemel hakatakse mälestusmärgiga toimunut järjekindlalt nimetama rüvetamiseks, lisades nii sündmusele emotsionaalsust.
– Mõned lood teatavad, et juhtum puudutab “Suures Isamaasõjas” hukkunud “nõukogude sõdurite” ühishauda. Algses uudises nimetatakse Teises maailmasõjas hukkunuid, täpsustamata nende päritolu või identiteeti.
– Pildimaterjali puuduse tõttu lisanduvad kujutised teistest mälestussammastest. Näiteks levib foto Jõelähtme mälestusmärgist, mis püüab seostada juhtumit juutide vaenamisega.
– Uudises seotakse Litsmetsa meelevaldselt teiste nõukogude mälestusmärkide eemaldamisega Poolas ja Bulgaarias.
– Mõnes artiklis mainitakse justkui asuvat mälestusmärk Venemaa piiril. Nii püütakse kasvatada sündmuse lähedust lugejale. Reaalsuses asub Litsmetsa piirist ligikaudu sama kaugel kui Tartu, umbes 40-50 kilomeetrit eemal.
Neljapäeval, 1. novembril jätkub propagandarünnaku eskaleerimine, kui Venemaa saatkond Eestis esitab juhtumi kohta noodi. Seda arengut kajastab isukalt Sputnik. Propagandakanal leiab laupäevaks juhtumit kommenteerima eksperdi Moskvast, kelle sõnul olla mälestusmärkide sodimine Eestis uus normaalsus, mis põhjustatud Venemaa-vastasest vihast. Sodijad aga olla ametiisikute poolt mahitatud.
Propastop hindab, et Litsmetsa rünnak meedias laiemaks ei levi, selleks on juhtumis liiga vähe pildimaterjali ja fakte. Ent seoses Venemaal toimuvate propagandaürituste, ksenofoobiafoorumi ja kaasmaalaste konverentsiga, on uute Eesti-vastaste süüdistuste ilmnemise tõenäosus praegu kõrge.
Pildid: kuvatõmmised viidatud kajastustest.
Täiendatud 5. novembril: täpsustatud Litsmetsa ja Tartu kaugust Venemaa piirist.